Page:Ludus Coventriae (1841).djvu/80

 Thyn halyday thou kepyst not clene In gloteny to lede thi lyff, In Goddys hous ȝe xulde be-dene Honoure your God, bothe mayden and wyff.

Quartum Mandatum. "Honora patrem tuum et matrem tuam."

Off the secunde tabylle the fyrst comaundment, And in the ordyr the iiij.^{te}, I sey in fay, He byddyth the evermore with hert bent, Bothe ffadyr and modyr to wurchep alway. Thow that thi fadyr be pore of array, And ȝow never so ryche of golde and good, ȝitt loke thou wurchep hym nyght and day, Of whom thou hast bothe fflesche and blood.

In this comaundmente includyd is The bodyli fadyr and modyr also, Includyd also I fynde in this, Thi gostly fadyr and modyr therto. To thi gostly ffadyr evyr reverens do, Thi gostly modyr is holy cherche; These tweyn save thi sowle fro woo, Ever them to wurchep loke that thou werche.

Quintum mandatum. "Non occides."

The ffyfft comaundement byddyth alle us, Scle no man, no whight that thou kylle; Undyrstonde this precept thus, Scle no wyght with wurd nor wylle. Wykkyd worde werkyht oftyntyme grett ille, Be war therfore of wykkyd langage, Wyckyd speche many on doth spylle, Therfore of speche bethe not owtrage.

Sextum mandatum. "Non makaberis."